Thessalonia Aré̤lố Tôba
First Thessalonians
Tè̤hébè Ré̤ Dố Nyě
Vǐ̤ Thessalonia ma a htwǒ vǐ̤muố̤ tôvǐ̤ dố Macedonia ké̤phú, Romaké̤du a tè̤pốalè̤̌ tôvǐ̤. Paulu htecuố htuô̌ dố vǐ̤ Philippi rò a cuố me̤-ohtya ke prè̤zṳ̂́etè̤plò́mṳ tômṳ dố Thessalonia vǐ̤. Manárò Paulu hésodônyǎ pé̤ ǔ Krístu ari-akyǎ dố Judaphú má̤to tahe aklè̌ rò ǔ zṳ̂́enyá̤eka̤ è́kuô̌lǎ lǔ akhu-akhyě, Judaphú dố a thè́khwè́ kuô̌ Paulu atè̤me̤ yětahe thè́kháthè́hte Paulu. Paulu bè htecuốkyǎ bí vǐ̤ Thessalonia yěnuô rò a bè cuốkyǎ dố vǐ̤ Beroea. Dốkhyě bí a cuốtuố hò́ dố vǐ̤ Corinthia akǔ akhè̌nuô, Paulu ná a khǒbò́thyó Timothy dố a me̤ró̤lǔ tè̤ yětôprè̤ héluô̌ pé̤ Paulu ná Thessalonia prè̤zṳ̂́etè̤ plò́mṳphú tahe a tè̤ihtòonyǎ ari-akyǎ.
Paulu rǎcuố ré̤ Li Thessalonia yětôba ma a rǎ dyéhè̌dyére, dyéshyodyésò̌htya cuố pé̤ khyěthyá Thessalonia prè̤zṳ̂́etè̤ plò́mṳphú tahe. È hébwíhétaryě cuốpé̤ khyěthyá èthǐ atè̤zṳ̂́tè̤nyá̤ ná èthǐ atè̤mo̤ tahe. È rǎ dyéthè́né̤htya khyěthyá èthǐ ná bí è otố̤kuô̌ ná èthǐ akhè̌ a ohtwǒprè̤ me̤kryá꤮ phútě ari-akyǎ prè́. Htuô̌rò prè̤zṳ̂́etè̤ plò́mṳphú tahe sudyǎ lahyǎ ná Krístu ki hyǎ khyěthyá nyě̤phuốtôphuố ari-akyǎ. Rò èthǐ hé lahyǎ ná Krístuphú dố a thyěré̤ ná Krístu hyǎlya̤ pǎ tahenuô, thè́htwǒprè̤ tacṳ́prè̤ dố Krístu ki hyǎ dyé yěpǎnuô ma èthǐ ní̤bè kuô̌ pǎ è̌? Krístu ki hyǎkhyě bíkhè̌tě pǎ? Tè̤sudyǎ phúyě tahenuô, Paulu hésoluô̌ pé̤ èthǐ. Paulu phyéní̤ ashuốakhè̌ rò a hé pé̤ èthǐ, bí èthǐ opò̤́o Krístu ki hyǎ khyěthyá pǎ yěakhè̌nuô, èthǐ tǒ me̤ plehyǎ lǎ tè̤me̤ dố tè̤thuôtè̤krě akǔ, a hé èthǐ phúnuô.
Tè̤hébè tôtó̤ ná tôtó̤
Tè̤hébè ré̤ dố nyě 1:1
Tè̤hébwíhétaryě ná tè̤htuthè́htya 1:2-3:13
Dyéhè̌dyére Krístuphú tahe atè̤dya thè́plòthuôhtyě tahe 4:1-12
Ithyóithya ǔ ná Krístu ki hyǎ khyěthyá nyě̤phuốtôphuố ari-akyǎ 4:13-5:11
Tè̤dyéhè̌dyére dố khyě 5:12-22
Tè̤hébè dố khyě 5:23-28
1
1 Pè̤ ma Paulu, Sila,* ná Timothy. Pè̤ rǎcuố ró̤lǔ liyětôba dố thǐ Thessalonia prè̤zṳ̂́etè̤ plò́mṳphú tahe a o.
Thǐ Thessalonia prè̤zṳ̂́etè̤ plò́mṳphú tahe ma Phè̌ Cò́marya ná Byacè Jesǔ Krístu akayǎ tahe hò́. Tè̤bwítè̤taryě ná tè̤kacṳ́kabè́ ki okuô̌dû ná thǐ ní꤮.
Thessalonia Prè̤zṳ̂́etè̤ Plò́mṳphú Tahe A Tè̤ohtwǒprè̤ Ná A Tè̤zṳ̂́tè̤nyá̤
2 Bí pè̤ kwǐcò́bè̌ dố thǐ lò̌꤮ plǐ gně akhè̌nuô, pè̤ hébwíhétaryě Cò́marya pwǒ̤꤮ tôphuố cò́. 3 Dố thǐ tè̤zṳ̂́tè̤nyá̤ akhu-akhyě, thǐ me̤tè̤ ahtwǒahte, dố thǐ tè̤mo̤ní̤ ǔ akhu-akhyě, thǐ krṳ̂̌me̤ tè̤, rò dố thǐ o ná tè̤myásû̌ dố pè̤ Byacè Jesǔ Krístu alo̤ akhu-akhyě, thǐ khyáthè́plòhtǔbè́ tè̤me̤cyě̤me̤cṳ̂ thǐ tahe. Bí pè̤ kwǐcò́bè̌ dố pè̤ Phè̌ Cò́marya o akhè̌nuô, lò̌꤮ thǐ me̤tè̤ yětahenuô, pè̤ sǒtapa̤ pé̤pǎ cò́ to cò́.
4 Puố̤vyá̤ dố Cò́marya mo̤ní̤ thǐ, pè̤ thè́gně ná thǐ ma kayǎ dố Cò́marya nwóhtyaní̤ thǐtahe hò́. 5 Me̤těhérò pè̤ phyéhyǎ pé̤ thǐ tè̤thè́krṳ̂̌mila yěnuôma tû́prè́ pè̤ khǎu a tè̤hébè nuômá̤to. Tè̤thè́krṳ̂̌mila yěnuôma, a o ná a taryěshyosò̌, a o ná Thè́ Sǎsè̌ Byacè, a o ná tè̤zṳ̂́e lò̌lá̤takli tè̤thè́krṳ̂̌mila a tè̤cò́tè̤te̤ yětahe. Rò bí pè̤ okuô̌ ná thǐ akhè̌nuô, pè̤ ma kayǎ phútě tahenuôma, thǐ thè́gně htuô̌dûhò́. Yěnuôma pè̤ ohtwǒprè̤ pé̤ dố thǐ lé̤ní̤bwí ní̤taryě agně prè́. 6 Thǐ myábû̌ pè̤ ná Byacè rò ǔ me̤cyě̤me̤cṳ̂ nyacò́ thǐ, manárò thǐ thè́krṳ̂̌thè́lò̌ phyésûpǎ tè̤thè́krṳ̂̌mila. Bí thǐ phyésû tè̤thè́krṳ̂̌mila akhè̌nuô, Thè́ Sǎsè̌ Byacè me̤ thè́krṳ̂̌thè́lò̌ pé̤ thǐ hò́. 7 Phúnuôrò thǐ htwǒhtya pé̤hò́ kayǎ dố a zṳ̂́ka̤nyá̤ka̤ Krístu dố a o dố Macedonia ké̤kǔ nuôtahe ná Akaia ké̤kǔ nuôtahe alé̤myábû̌ hò́. 8 Me̤těhérò Byacè a tè̤thè́krṳ̂̌mila dố thǐ hésodônyǎ pé̤ ǔ yěnuô, a luô̌ cuốtuố tû́prè́ dố Macedoniaké̤ ná Akaia ké̤kǔ nuômá̤to. Thǐmwi̤la dố thǐ zṳ̂́enyá̤e Cò́marya ari-akyǎ yěnuô, a luô̌pasǐ cuốtuố kuô̌lò̌ cò́hò́ dố khǎlé̤ pwǒ̤꤮ tôpho hò́. Phúnuôrò thǐ tè̤zṳ̂́ ari-akyǎ yěnuô pè̤ lo dônyǎ luô̌pé̤pǎ ǔ tôprè̤꤮ to hò́. 9 Bí pè̤ hyǎ olě kuô̌ thǐ akhè̌nuô, thǐ è́mo̤sû lahyǎ pè̤ phútěnuô, lò̌꤮ kayǎ o bínuô tahe dônyǎ pé̤ lò̌plǐ hò́ pè̤. A dônyǎ pé̤ pè̤ ná thyáphú thǐ ki me̤kuô̌ Cò́marya dố a htwǒprè̤ rò acò́ate̤ má̤lakǒ yětôprè̤ a tè̤me̤nuô, thǐ vǐkyǎ kyǎ lò̌ cò́ thǐ tè̤cò́bè̌ prè̤zo̤ tahe cò́. 10 Htuô̌rò Cò́marya aphúkhǔ Jesǔ dố aphè̌ me̤ kahtò htwǒprè̤ ka̤khyě khyěthyá lǔ dố tè̤thyě yětôprè̤ ki hyǎlya̤ khyěthyá dố mò́khu pǎnuô thǐ opò̤́myásû̌ lahyǎ phútě nuô èthǐ hé lò̌plǐ pé̤ pè̤. Jesǔ ma prè̤me̤lwóhteka̤ hò́ pè̤ ná Cò́marya a tè̤thè́plòdu dố a ki cirya ǔ pǎ yěnuô tôprè̤ a takhukǔ hò́.
* 1:1 Dố Greek ngó̤ ma a hé ná “Silvano”